作者:白居易
標題:秦中吟十首：傷友
內容:陋巷孤寒士，出門苦恓恓。雖雲志氣高，豈免顏色低。平生同門友，通籍在金閨。曩者膠漆契，邇來雲雨睽。正逢下朝歸，軒騎五門西。是時天久陰，三日雨淒淒。蹇驢避路立，肥馬當風嘶。回頭忘相識，佔道上沙堤。昔年洛陽社，貧賤相提攜。今日長安道，對面隔雲泥。近日多如此，非君獨慘淒。死生不變者，唯聞任與黎。